CELEX: 62009TN0445
Language: sk
Date: 2009-11-04 00:00:00
Title: Vec T-445/09: Žaloba podaná 4. novembra 2009 — Centre national de la recherche scientifique/Komisia

30.1.2010   
            
            
               SK
            
            
               Úradný vestník Európskej únie
            
            
               C 24/54
            
         Žaloba podaná 4. novembra 2009 — Centre national de la recherche scientifique/Komisia
   (Vec T-445/09)
   2010/C 24/97
   Jazyk konania: francúzština
   
      Účastníci konania
   
   
      Žalobca: Centre national de la recherche scientifique (Paríž, Francúzsko) (v zastúpení: N. Lenoir, advokát)
   
      Žalovaná: Komisia Európskych spoločenstiev
   
      Návrhy žalobcu
   
   
               —
            
            
               zrušiť rozhodnutie zo 17. augusta 2009 v rozsahu, v ktorom sa týka započítania pohľadávky, ktorú má CNRS voči Spoločenstvu na základe zmluvy Role of Skin proti údajnej pohľadávke Spoločenstva voči CNRS uplatňovanej na základe zmluvy EURO-THYMAIDE,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Touto žalobou Centre national de la recherche scientifique (ďalej len „CNRS“) navrhuje zrušenie aktu započítania obsiahnutého v rozhodnutí BUDG/C3 D(2009) 10.5 — 1232 zo 17. augusta 2009, ktorým Komisia rozhodla o vymáhaní súm vyplatených žalobcovi v rámci zmluvy EURO-THYMAIDE č. LSHB-CT-2003-503410 týkajúcej sa projektu šiesteho rámcového programu pre výskum a technologický rozvoj.
   Na podporu svojej žaloby žalobca uvádza päť žalobných dôvodov:
   
               —
            
            
               porušenie práva na obranu, pretože rozhodnutie bolo prijaté bez toho, aby Komisia preskúmala podrobné odpovede CNRS v záverečnej správe o audite,
            
         
               —
            
            
               porušenie povinnosti odôvodnenia stanovenej v článku 253 ES na základe nedostatku podstatných prvkov, ktoré by umožnili porozumieť argumentácii Komisie uvedenej v rozhodnutí,
            
         
               —
            
            
               zjavne nesprávne právne a skutkové posúdenie, pretože Komisia zmenou kritérií náhrady výdavkov zamietla výdavky spôsobilé na náhradu, ktoré vznikli na základe zmluvy a neprávom vylúčila dôkazy o týchto výdavkoch,
            
         
               —
            
            
               porušenie článku 73 ods. 1 rozpočtového nariadenia, pretože spornú pohľadávku nemožno považovať za „istú, pevne stanovenú a splatnú“, nakoľko je vážne spochybnená,
            
         
               —
            
            
               porušenie zásady právnej istoty vyplývajúcej zo skutočnosti, že rozhodnutie bolo prijaté na základe kritérií na náhradu spôsobilých výdavkov, ktoré neexistovali v okamihu podpísania zmluvy.